Nuut by LAPA in November - Wêreldwyd
deur Wêreldwyd | Nov 6, 2019 | Leesgenot, Vermaak
Kristel Loots is altyd reg om uit te daag. Haar nuwe boek is geen uitsondering nie. Sy is soos ’n Zen-meester sonder die tierlantyntjies. Lees dit en beleef dit. Vir mense wat hou van opgewipte wenkbroue is die pastoriemoeder René van Zyl reg om vriend en vyand wakker te skud. Meer spiritueel, maar ewe spannend, is Anneleigh Jacobsen se korporatiewe riller wat gebaseer is op ware gebeure in die Suid-Afrikaanse sakewêreld.
Ons het twee uitstekende niefiksieboeke ook: Waldimar Pelser ontsien niemand nie en Henry Trotter krap in die Kaapse geskiedenis om die hede te verstaan.
Ons kinderboeke lewer weer ’n besondere oes. Bianca Flanders, die bekende aktrise, se debuut is merkwaardig, met Fanie Viljoen en Jaco Jacobs wat ook nuwe werk lewer. Tog is daar baie meer.
En soos altyd: Waar daar LAPA is, is daar liefde in die Romanza-afdeling.
Jacomien se lewe bestaan daaruit dat sy haar man, ’n eiendomsagent, na begrafnisse vergesel om te ‘netwerk’ en huise, wat te koop mag wees, op te spoor. Dis een van die rare maniere waarop die nimlike Franco sy sake bedryf en, goeie vrou wat sy, is ondersteun sy hom daarin.
Maar Jacomien is moeg en verveeld met Franco en hulle manier van lewe. Sy verlaat die gesin se huis in Panorama om in ’n strandhuis te gaan bly. Haar lewe lank wag sy op eendag om waarlik gelukkig te wees, net om met ’n donderknal te besef dat eendag nie meer op háár wag nie. Eendag is hier, eendag is nóú. Jacomien is amper sestig en Vader Tyd is ’n ou bogger wat niemand ontsien nie. Ook die mooie Jacomien se uurglas loop leeg.
Om die kroon te span is haar twintigjarige dogter Klara begogel met haar filosofieprofessor en Jacomien, immer die ‘interfering mother’, se bekommernis hieroor dryf haar om nader kennis te maak met hierdie akademikus; want Jacomien dra die letsels van haar eie aaklige ervaring aan dieselfde universiteit. Een verkeerde keuse het ’n skadu oor die res van haar lewe gegooi en haar in ’n rigting gestuur waarin sy nie werklik wou gaan nie.
Maar haar hart is honger vir liefde en sy besef gister is verby, aan môre kan sy niks doen nie, maar sy kan elke dag leef asof dit haar laaste is. Want ‘eendag’ is nóú.
Hierdie fiktiewe korporatiewe spanningsverhaal is gebaseer op verskeie werklike finansiële skandale. Die seks, geld en gierigheid van die korporatiewe wêreld staan in sterk kontras met die stil, aanpasbaarheid van Suid-Afrika se platteland. Die einde sal jou asem wegslaan.
Nadat die biljoenêr, Nico Cohen, die stigter van die Nikolaïete, ŉ berugte internasionale geloofsorde, sterf, erf sy twintigjarige dogter, Michaela (’n loskop sosiale vlinder), sy posisie. Die oorblywende direkteure van die Orde, waarvan die hoofkantoor in Kaapstad gesetel is, die Groot Ses, raak vinnig van haar en haar suster ontslae. Michaela word met weggesteekte dwelms betrap en lewenslank in ŉ Thaise tronk opgesluit. Haar jonger suster, Michelle, word na ŉ klaarblyklike ineenstorting in ŉ Italiaanse kliniek opgeneem.
Michaela sou die res van haar lewe in die tronk slyt, was dit nie vir die Bybelsmokkelaar en voormalige Britse soldaat, Josh Young, nie. Hy vermoed sy swanger vrou is deur die Orde vermoor en wil hulle ontmasker vir wie hulle werklik is. Slegs met Michaela se kennis oor die organisasie kan hy die hart van die Orde binnedring en die Groot Ses se duistere geheime ontbloot. Hierdie geheime is saamgevat in die verlore Alfadokument wat hulle nou moet opspoor.
Hy noem Julius Malema ’n “rassis, diktator en fascis”, die ANC “ ’n spul kripvreters” en oudpres. Jacob Zuma ’n “korrupte, seksistiese politieke tsotsi”.
Waldimar Pelser ontsien niks en niemand nie. Week ná week neem hy politici en besluitnemers onder kruisverhoor. In sy vreeslose en vlymskerp inleidings tot kykNET Verslag se aktuele TV-program In Gesprek laat hy maghebbers behoorlik deurloop – ook pres. Cyril Ramaphosa en DA-leier Mmusi Maimane het al hul beurt gekry.
In Gesprek met Waldimar is ’n versameling van die 100 beste, lekkerste en dapperste van hierdie inleidings. In forensiese detail pak Pelser elke gek en skurk wat wil keer dat ons land floreer. Hy wys hoe naby ons aan die afgrond was en hoe ons wéér daar kan beland as ons nie dié in beheer tot verantwoording roep nie.
Cape Town is a place between two oceans, between first and third worlds, between east and west. The majority of its citizens: a people between black and white, native and settler, African and European.
By exploring this city’s tween-ness, we can begin to understand the soul of this town—haunted by its past, unsure of its future.
This is a short book of just over 100 pages; it allows readers to quickly identify the unique pulse of the city, as well as its throbbing historical, social, cultural and political beat that underlies the transactions between all Capetonians.
Jaco Jacobs ontvang ’n brief van ’n aanhanger wat hom uitnooi om verniet sy hut in die woud as skryfplek te gebruik. Dit klink ideaal! Maar daar is ’n vangplek … Die aanhanger is die Vreesvreter: ’n vreesaanjaende monster wat vir die arme Jaco Jacobs dwing om grilstories te skryf om kinders bang te maak. En so begin Jaco skryf: 101 nagmerriestories – die een grilleriger as die ander!
Jaco Jacobs se grillerige stories word lewend gemaak deur die pragtige illustrasies van die kunstenaar, Imile Wepener. Die 296 bladsye vol stories en kunswerke maak hierdie hardeband boek ’n ware versamelstuk vir enige kind of Jaco Jacobs-aanhanger.
Lulu droom daarvan om ’n modeontwerper te word. Niks is vir haar lekkerder as om pragtige ontwerpe in haar tekenboek te skets nie.
Daar is ’n vreemde reuk in Lulu-hulle se huis – die reuk van babapoeier! Lulu stem in om ’n paar dae lank ’n baba te help versorg. Klein Wikussie is die oulikste baba op aarde (behalwe as hy verrassings in sy doek maak) – en dit is groot pret om vir hom babakleertjies te ontwerp!
By die skool het Lulu egter probleme. Greta, die nuwe meisie in hulle klas, lyk baie gaaf, maar agter Lulu se rug vertel sy allerhande nare dinge … Sy reken Lulu is glad nie so ’n goeie ontwerper as wat almal dink nie! Greta spog dat sy selfs beter klere as Lulu kan ontwerp.
Lulu besluit om die uitdaging te aanvaar. Sy en Greta gaan ’n modevertoning hou … en kyk wie die mooiste babaklere kan ontwerp! Maar het Lulu dalk vir Greta onderskat?
“Pampoenpit het ’n groot geheim,
iets wat haar vreeslik pla.
Hoe raak sy van die krulledos
op haar kop ontslae?”
Pampoenpit het ’n geheim. Sy hou glad nie van haar hare nie! Haar wilde, woeste krulle weier om getem te word. Sy kry dit ook nie weggesteek nie. Hoekom kan haar hare nie net soos die ander kinders s’n lyk nie?
Op ’n dag ontdek Pampoenpit dat jou verskille iets is waarop jy trots kan wees!
Dié boek skakel in by debatte rondom die dra van hare op ’n natuurlike manier. Dit is iets wat nie juis in enige tradisionele Afrikaanse boeke aangespreek word nie, maar tog elke dag ter sprake kom in die oorgrote hoeveelheid huishoudings in ons land.
Bianca Flanders is ’n aktrise, stemkunstenaar en onderwyser wat in Kaapstad woon. Sy het haar graad in Drama- en Teaterstudie aan die Universiteit van Kaapstad (UK) behaal in 2011; in die daaropvolgende jaar, het sy ook ’n nagraadse sertifikaat in onderwys by UK verwerf.
Belangriker nog: Bianca verstaan van hare. Sy het geleer om lief te wees vir haar krullebol en tree gereeld by geleenthede op om jongmense aan te moedig om, soos Pampoenpit, lief te wees vir die bos hare waarmee hulle gebore is.
Elke Saterdagoggend gaan doen Sasha en haar gesin inkopies. Die motor vleg deur die besige verkeer.
Mamma loer in die spieëltjie.
“Waarom is jy vandag so stil, Sasha?” vra sy.
Sasha glimlag net en beduie met haar vinger voor haar mond. Sy spits haar ore. En luister.
Sy luister … Na die gedreun en getoeter van die motors in die stad, die gezoem van stemme in die winkels, die rustige gekoer van die duif in die tuin … En ’n wonderlike plan begin in haar kop broei.
Hierdie splinternuwe prenteboek deur Jaco Jacobs bevat pragtige illustrasies deur die kunstenaar Angela Banks, wat ’n klassieke, kunstige element aan die teks verleen. Die sterk fokus op geluide en musiek maak hierdie ’n baie prettige voorleesboek en ’n uitstekende manier vir ouers of onderwysers om kinders aan geluide bloot te stel.
Vertaal deur Jaco Jacobs
Marko se oupa is die dapperste mens wat hy ken – hy het selfs ’n medalje om dit te bewys! Saam gaan hulle op allerhande avonture soos ruimtereise en wilde jagtogte – sonder om eers die huis te verlaat! Maar toe Oupa alleen op sy laaste avontuur moet gaan is dit Marko se beurt om dapper te wees. Maar Oupa het vir hom ’n baie spesiale verrassing agtergelaat …
Hierdie boek vir beginnerlesers is ’n aangrypende verhaal oor liefde en verlies.
Hierdie boek bevat meer as 250 ongelooflike dinge wat kinders kan maak en doen.
Kinders kan hulle elektroniese toestelle afskakel en hulle kreatiwiteit vrye teuels gee – met speletjies, uitdagings, handwerk en hope ander prettige idees.
Bou ’n minigholfbaan, hou ’n skattejag, of leer hoe om ’n spioen te word.
Dit is tyd om jou verbeelding te gebruik!
Hierdie boek word in November vrygestel en is die perfekte boek vir ouers wat iets soek om hulle kinders deur die lang skoolvakansie mee besig te hou – sonder dat hulle heeldag voor ’n rekenaar- of TV-skerm sit.
Gebruik jou verbeelding is stampvol prettige idees. Neem dit oral saam met jou om verveelde kinders besig en vermaak te hou. Of dit nou ’n reënerige oggend of ’n sonskyn-middag is, sal jy genoeg hê om te maak, doen en speel.
Vertaal deur Deon Maree
’n Fees van sokkerfeite, asook alles wat jy moet weet oor die aksie op die veld en agter die skerms in die stadion. Word ’n sokkerkenner met hierdie boek wat jou alles oor sokker sal leer. Die boek bevat allerlei wenke, statistieke, en nuttige inligting wat strek van die oorsprong van sokker tot die FIFA Wêreldbeker. Doel! is ’n moet-hê-gids vir enigiemand wat alles van die wêreld se gewildste spel wil weet.
Die aksiefoto’s in die boek toon al die verskillende tipe skoppe – en nog meer! Wie is die beste doelskieter wat nog ooit sokker gespeel het? Hoe keer jy ’n bal? Waar is die beste plek op die veld om ’n strafskop te neem? Hoe ver hardloop ’n speler gedurende ’n spel?
Doel! gee nie net die antwoord aan jou nie – dit wys jou!
Learn to read: Level 1 (Tippie-series)
Jose Palmer and Reinette Lombard
Leer speel-speel lees saam met Tippie die olifant. Hierdie beginnerleesboeke is ontwerp met ’n spesifieke fokus op klankontwikkeling, om klanke en letters te verbind en ook om leessukses en –selfvertroue te verbeter. Die eerste tien boeke in die reeks fokus op kort vokale, eenvoudige konsonante en sigwoorde. Die reeks is ook beskikbaar in Afrikaans, met unieke stories vir Afrikaanse kinders.
Kristin Kingsley se baas en geliefde, Ray Retief, lig haar en al die personeel van Conferences Etcetera in dat hy die besigheid sluit. Boonop los hy haar vir ’n ander vrou. Ontnugterde Kristin stig ’n nuwe besigheid. Haar aantreklike buurman, Ryno Brink, die gastehuiseienaar langsaan haar huis in Stellenbosch, was nog altyd soos haar broer. Hy word haar vennoot en help haar om die nuwe besigheid op die been te bring. Hulle reël ’n kongres waar dinge verkeerdloop en hulle verskeie dramas beleef.
Kristin besef dat haar liefde vir Ryno verdiep en hy voel dieselfde. Hulle moet egter ’n aantal struikelblokke trotseer voordat hulle mekaar werklik kan vind.
Liefde vir ’n liefling
Vir die wêreld is Tilla Jonker die Parkers se liefling. Sy is nie net aan die stuur van hulle openbare betrekkinge nie, maar ook die hoof van hulle welsynsorganisasie. Haar hart in die laasgenoemde is suiwer, omdat sy self bitter goed weet hoe swaarkry lyk. Vir Sean Thomas is sy net die handtekening op ’n tjek – nog ’n rykmans-dogter wat nie weet wat om met al haar geld te maak nie. Totdat Sean vir Tilla ontmoet. Die liefde is egter nie eenvoudig nie, en al voel hulle albei die vonk, is daar reëls aan die spel wat hulle albei speel verbonde. Reëls wat kan verhoed dat daar ’n toekoms tussen hulle is.
Irma Delport het grootgeword met die wete dat elke Retief die vyand is van enigiemand wat die naam Delport waardig is. Sy wil ’n ruk op Nyumbani gaan bly (die wildsplaas wat haar oupa destyds saam met Dreyer Retief se oupa gekoop het), maar op Nyumbani kraai Dreyer Retief koning, en hy dring daarop aan dat sy eers die veldwagterskursus voltooi. Dit is ’n strawwe kursus wat Irma bloed laat sweet, maar ’n koppige Delport laat haar nie so maklik deur ’n oorheersende, baasspelerige Retief intimideer of afskrik nie. As Dreyer net nie so aantreklik was nie, en as hy net nie so lekker gesoen het nie …
’n Jakkals wat roep
Tussen Inalien en Thysjan is daar ’n geskiedenis: Thysjan is onbewus daarvan; Inalien is oorbewus daarvan. Gaan sy die strydbyl begrawe, vergewe en vergeet? Dalk – as sy net eers die waarheid kan ontdek.
Simoné word aangestel by Nafasi Ya Tembu (Plek van die Olifante) onder die vaandel van kantoorassistent. Paul is uit die staanspoor onwillig om haar aan te stel omdat sy oorgekwalifiseerd is, maar hoofkantoor dring daarop aan. Min wetende dat Simoné opsoek is na ’n geldspoor wat Paul se beweerde onwettige ivoorhandel kan bevestig.
Boek van die week: Sasha word stil
Boek van die week: Blinde Gode
Boek van die week: Karlien kan nie kook nie
Boek van die week: Sylvester, ramkat van die Groot…